寄趙昌甫
作者：陸游
朝代：宋

paragraphs: 杳杳雙鵲鳴庭除，東陽吏傳昌甫書。
紙窮乃復得傑作，字字如刮造化爐。
爾來此道苦寂寞，千里一士如鄰居。
小兒得祿在傍邑，我貧初辦一鹿車。
過門剝啄亦奇事，拜起幸未須人扶。
君看幼安氣如虎，一病遽已歸荒墟。
吾曹雖健固難恃，相覓寧待折簡呼。
餘寒更祝勤自愛，時寄新詩來起予。